stanford-oval/wikipedia huggingface dataset:
מאיר שפייזר
ביוגרפיה

מאיר שפייזר נולד ב-4 בספטמבר 1948 ברומניה כמריאן שפייזר. אביו, וילי שפייזר, היה מוזיקאי, שניגן בתזמורות נודעות בבוקרשט. בשנת 1950, בהיותו בן שנתיים, עלה לישראל עם הוריו והמשפחה התיישבה בחיפה. באותה השנה עברה המשפחה לתל אביב, ובה גרה עד 1959, ואז חזרה להתגורר בחיפה.
בבית הספר למד תווים ויסודות המוזיקה ולנגן על חלילית, ובגיל 9 החל בהשפעת אביו ללמוד לנגן על סקסופון סופרן. תחילה ניגן בתזמורת הנוער בת גלים בחיפה בניצוחו של יהודה עברון. הוא ניגן בתזמורת עד גיל 17. בנעוריו הקים תזמורת קומבו חיפאית מקומית, שכללה את אבי זהבי (מתופף) ואריה ויינטרוב (קלידן) וניגנה בעיקר ג'אז.
באותה תקופה ניגש עם חבריו לתזמורת הקומבו לאודישן אצל אריך טייך, מנצחה של תזמורת חיל האוויר. התזמורת ניגנה סטנדרטי ג'אז בהם All Of Me הנודע והתקבלה. בין השנים 1966–1969 שירת מאיר בתזמורת חיל האוויר.
קריירה

בשנת 1969, עם שחרורו מצה"ל, חזר לחיפה, והחל להופיע בתזמורת מקומית במועדון ה"רונדו" של מלון "הכרמל", יחד עם ג'ו ישראל (בסיסט וזמר), אריה ויינטרוב (קלידים) וגדליה סגל (תופים). מייק ברנט, לפני פריצתו הגדולה בצרפת, הופיע לעיתים קרובות עם הלהקה. שפייזר ניגן בתזמורת עד פירוקה בשנת 1972, בעקבות עזיבתו של ג'ו ישראל. לאחר פירוק הלהקה, הצטרף לאחד הגלגולים האחרונים של להקת "נערי החצר" החיפאית.
בשנות ה-70 ניגן בלהקת הקצב "נערי החצר" ובלהקת חתונות עם אריק סיני.
בשנת 1978 החל לעבוד במועדון "המערה" ביפו, עם חברו החיפאי עוזי אסנר ועם ארנון פלטי. ב"מערה" ליווה את אילנית, מייק בורשטיין, חנה אהרוני, עדנה גורן ועוד. בין השנים 1978–1979 היה חבר בלהקת "גזוז", והשתתף בשני אלבומיה ובתוכנית הטלוויזיה הצבעונית של הלהקה.
בשנת 1979 ניגן באלבום "דרכים" של שלמה ארצי ובמופע "פדם פדם" עם סנדרה ג'ונסון ויונה אליאן.
בין השנים 1980–1982 נסע לנגן בתזמורת של פסטיבל הזמר החסידי בארצות הברית. הוא ניגן עם אריק איינשטיין במופע "חמוש במשקפיים", עם חוה אלברשטיין במופע ובאלבום "שיר במתנה" ובמחזמר "ברנשים וחלומות". בשנות ה-80 ניגן עם תזמורת הטיילת בניהולו המוזיקלי של דוד קריבושי ובמופע "כמו ציפורים" בכיכובם של יוסי בנאי, אברהם מור ורחל אטאס. בנוסף, ניגן עם אמנים רבים כמו יהורם גאון, איתן מסורי, שימי תבורי, יגאל בשן, שושנה דמארי ויפה ירקוני.
לאורך שנות ה-80 וה-90 נהג שפייזר להתמקד גם בלימוד מוזיקה, בין השאר, במרכז למוזיקה ביפו ובעמק יזרעאל. במקביל, באותן שנים קרץ גם למוזיקה קלאסית והחל לנגן בתזמורת הסימפונית ירושלים.
בין השנים 1983–2006 ניגן בתזמורת המשטרה.
חיים אישיים

בן לוילי ובטי שפייזר, ב-1969 נישא לורדה ולהם שלושה ילדים ושמונה נכדים.
התגורר ברעננה. נפטר בשנת 2024 בגיל 75.
הערות שוליים

1 2 3 4 5 6  "לך שפייזר"-סיפורו של המוסיקאי מאיר שפייזר- כותב ומתחקר: דודי פטימר, באתר דודיפדיה- פרוייקט שימור המוסיקה הישראלית של דודי פטימר, ‏2017-12-07
1 2 3  דודי פטימר, ‏הסקסופוניסט והמוזיקאי מאיר שפייזר הלך לעולמו בגיל 76, באתר מעריב אונליין, 8 ביולי 2024
הטבח ביהודי פאס (1033)

הטבח ביהודי פאס בשנת 1033 היה מקרה הרג המוני של כ-6,000 יהודים בני העיר פאס לאחר כיבוש העיר על ידי שבט מקומי קנאי לאסלאם.
רקע

בעקבות דעיכתה של השושלת האידריסית ששלטה במרוקו בשנים 788–974 התערערה היציבות האזורית בשטח שמהווה את מרוקו המודרנית, והחלו מלחמות במגרב בין שבטים שנלחמו מטעם השושלת הפאטמית ממצרים לבין שבטים שנלחמו מטעם אמירות קורדובה מאל-אנדלוס. אי היציבות האזורית פגעה בביטחון יהודי פאס, קהילה שהייתה מרכז אינטלקטואלי חשוב של היהדות בתחילת המאה ה-10 והוציאה ממנה מלומדים חשובים כגון ר' דונש בן לברט ור' יהודה חיוג'.
בעת המאבק שהתרחש בעיר בערך בשנת 997 בין האוּמַויים מקורדובה ושבט הברברי של הזנאתה כבר התרחש מאורע של טבח ביהודי פאס בעקבות היציבות המעורערת באזור. בגניזת קהיר נמצא מכתב שנשלח לקהילת פאס באותן שנים על ידי הגאון שמואל בן חפני, ראש ישיבת סורא מבבל (שמוצאה של משפחתו כנראה בעיר פאס). המכתב רומז למאורע שבו קהילת פאס נפגעה מרדיפות:
אל העדה הקדומה הדומה לאבן הראשה, המאירה בעשישה [...] היא מדינת פאס הישנה מקום התורה וגרן החכמה ויקב התעודה [...] ואכן באה שמועתם, ויחרד לבבנו, וייתר ממקומו. ותבך עינינו ולבבותינו על הרס מקדשנו ועל הרג בני עמנו ועל המורע לבחורינו. ואל אלהינו נדרוש להרוג הורגיהם, להרע להם ולהכות בדבר מכיהם [...] ומלפנינו נבקש לנחם אותנו ואתכם להטיב לכם, ולהפוך לששון אבליכם, ולשמח לבבותיכם מיגונכם.
אולם הטבח של שנת 1033 היה קשה מכל שקדם לו, וכלל הטלת חורבן על הקהילה בעיר.
הטבח

בשנת 1033 העיר פאס נכבשה על ידי כוחות מוסלמיים בני שבט הבנו-איפרן (המשתייכים לשבטי הזנאטה), בהובלת המנהיג אבו כמאל תמים, שהנהיג מדיניות אנטי-יהודית בשם האסלאם ברחבי הטריטוריה של השבט. זאת לאחר מלחמה ממושכת בינם לבין שליטי העיר הקודמים, בני שבט המע'רווה. בני שבט הבנו-איפרן, בראשות אבו כמאל תמים, הרגו למעלה מ-6000 יהודים תושבי העיר, הפקיעו את הרכוש היהודי, ולקחו לעצמם נשים יהודיות רבות. הטבח התרחש בחודש ג'ומאדא אל-ת'אניה של שנת 424 ללוח השנה המוסלמי (במאי-יוני של שנת 1033 לספירה הנוצרית). הטבח בפאס והאירועים שנלוו לו נחשבים לפוגרום על ידי היסטוריונים בני זמננו. בתאריך לא ידוע בין השנים 1038–1040 שבט המע'רווה כבש מחדש את העיר פאס ואילץ את תמים להימלט לעיר סלא.
ראו גם

התריתל
הטבח ביהודי פאס (1465)
יהדות מרוקו
יהדות ארצות האסלאם
אנטישמיות מוסלמית
פוגרום
הערות שוליים

↑  שמואל בן חפני גאון, איגרת ליהודי פאס (המאה ה-10), כתב יד אוקספורד, בולדיאנה, Heb. f. 24. fol. 44b.
↑  משוער שיהודי פאס נטבחו בעת המאבק שהתרחש בעיר בערך ב-997 בין האוּמַויים מקורדובה ושבט הברברי של הזנאתה. השוו עלי אבן אבי זרע, אלאניס אלמֻטרִב, עמ׳ 107. ראו: דוד ליטמן ויוסף פנטון, 'אלף שנות גלות במערב - יהודים תחת שלטון האסלאם: מקורות ומסמכים (997 - 1912)', הוצאת אונ' בר-אילן, 2022, עמ' 96, הערה 2.
↑  Relations judéo-musulmanes au Marocperceptions et réalités, Michel Abitbol
↑  E.J. Brill's First Encyclopaedia of Islam, 1913-1936, M. Th Houtsma, pp. 76-78.
1 2  Assaleh, Abu-Mohammed (1828). Historia dos soberanos mohametanos: das primeiras quatro dysnastias e de parte da quinta, que reinarao na Mauritania. Jozé de Santo Antonio Moura (trans.). Lisbon: Academia Real das Sciencias de Lisboa. p. 117. נבדק ב-2011-03-30.
↑  Moura, Jozé de Santo Antonio (1827). "Memoria sobre as dinastias mohammetanas, que tem reinado na Mauritania, com a serie chronologica dos soberanos de cada huma dellas". Memórias de Academia das Ciências de Lisboa. Lisbon: Academia Real das Sciencias de Lisboa. pp. 47–140. נבדק ב-2011-03-30.
↑  Morris, Jan (1959). The Hashemite kings. Pantheon. p. 85
↑  Beker, Avi (1998). Jewish communities of the world. Lerner Publications. p. 203. ISBN 0-8225-1934-8.
ג'ואן מאנגליה, מלכת סיציליה

| --- | --- |

ג'ואן ואחיה ריצ'רד הראשון, מלך אנגליה, מברכים את פיליפ השני, מלך צרפת
 לידה:  אוקטובר 1165 טירת אנז'ה, צרפת 
 פטירה:  24 בספטמבר 1199 (בגיל 33) רואן, צרפת 
 מקום קבורה:  מנזר פונטברו 
 בן או בת זוג:  גוליילמו השני, מלך סיציליה (13 בפברואר 1177–?) רמון השישי, רוזן טולוז (אוקטובר 1196–?) 
 
ג'ואן מאנגליה (באנגלית: Joan of England; ‏אוקטובר 1165, אנז'ו - 4 בספטמבר 1199, אנז'ו) הייתה נסיכת אנגליה. בתו של הנרי השני, מלך אנגליה אחותו של ריצ'רד לב הארי ואשתו של ויליאם השני, מלך סיציליה.
מלכת סיציליה

ג'ואן, נולדה בחודש אוקטובר שנת 1165, באנז'ו שבצרפת. אביה היה הנרי השני, מלך אנגליה, ואמה הייתה אלינור, דוכסית אקוויטניה. את ילדותה העבירה בין וינצ'סטר לפואטייה. בשנת 1176, כשהייתה ג'ואן בת 11, שלח ויליאם השני, מלך סיציליה שגרירים אל אביה לבקש את ידה. ב-20 במאי אישר המלך את האירוסים, וב-27 באוגוסט הפליגה ג'ואן אל סיציליה. הפמליה שלה כללה את ג'ון מאוקספורד, בישוף נוריץ', המלין דה ורנה, רוזן סוריי. בהמשך הצטרפו אל המשלחת נציגיו של המלך ויליאם: אלפונסו, הארכיבישוף של קפואה, וריצ'רד פאלמר, בישוף סירוקז.
אחרי מסע מסוכן, הגיעה הפמליה בשלום אל סיציליה. ב-13 בפברואר 1177, נישאו ויליאם השני וג'ואן בטקס מפואר בקתדרלת פלרמו. ג'ואן הוכתרה כ"מלכת סיציליה". יש הטוענים שג'ואן ילדה לו ילד בשם בוהמון, אולם על פי מרבית המקורות אף אחד מילדיהם לא שרד. בנובמבר 1189, מת ויליאם. את מקומו עתידה הייתה לתפוס דודתו, קונסטנס (אשת קיסר האימפריה הרומית הקדושה היינריך השישי), אך דודו הממזר של ויליאם, טנקרד (Tancred), הנהיג מרד והוכתר באותה השנה (1190) כמלך סיציליה טנקרד הראשון. טנקרד החרים לג'ואן את האדמות שניתנו לה בידי בעלה, מנע ממנה זכות בירושתו, וכלא אותה.
מסע הצלב השלישי

בספטמבר 1190 נחת בסיציליה אחיה של ג'ואן, ריצ'רד הראשון, מלך אנגליה ("לב הארי"), שהיה בדרכו למסע הצלב השלישי. ריצ'רד דרש את שחרורה של ג'ואן, וכן שטנקרד יחזיר לה כל פרוטה מכספי ירושתה. טנקרד סירב, וריצ'רד הכריז מלחמה. טנקרד היה אמנם אהוד בידי עמו וזכה לתמיכת האפיפיור, אך נוכחות ריצ'רד וצבאו גרמו למהומות. אנשי מסינה התמרדו במהלך אוקטובר, ודרשו שהצבאות הזרים ינטשו את האי. ריצ'רד תקף את העיר, כבש אותה (ב-4 באוקטובר 1190) והקים בה את מקום מושבו. הוא נשאר באי עד למרץ 1191, תוך כדי הצבת דרישות בפני טנקרד לשחרורה של ג'ואן.
בסופו של דבר התרצה טנקרד, שחרר את ג'ואן והחזיר לה את כספה, ובתמורה הכיר בו מלך אנגליה כשליט סיציליה. במרץ 1191, הגיעה לסיציליה אמם של ריצ'רד וג'ואן, אלינור, דוכסית אקוויטניה. אלינור, הביאה עמה את ברנגריה מנווארה, כדי שזו תתחתן עם ריצ'רד. ריצ'רד ביקש מג'ואן לטפל בכלתו לעתיד עד שיחזור ממסעו לארץ הקודש, אולם בסופו של דבר חזר בו ולקח עמו למסע הן את אחותו והן את ארוסתו. יומיים לאחר שהפליגו מסיציליה, נפגע הצי בסערה, כמה ספינות נהרסו והספינה בה שהו ג'ואן וברנגריה נסחפה אל קפריסין, בעוד שאר הצי בפיקודו של ריצ'רד הגיע אל כרתים. איזאק קומננוס, העריץ ששלט בקפריסין, התנגד למסע הצלב של ריצ'רד, וניסה לתפוס את הספינה עם הנסיכות. למזלן, אז הגיע כל הצי של ריצ'רד לקפריסין.
ב-6 במאי 1191 נכבשה על ידם עיר הנמל למסוס. שליט האי, קומננוס, הגיע לעצור את הצלבנים, אך גילה כי איחר את המועד ונסוג לקולוסי. ריצ'רד הזמין את קומננוס למשא ומתן, *אך קומננוס תבע את יציאתם מן האי. ריצ'רד הורה לפרשיו לצאת לקרב כנגד קומננוס בטרמטוסיה, כשאליהם מצטרפים הקתולים והאצילים שבאי. אף־על־פי שקומננוס ואנשיו לחמו באומץ, צבאו של ריצ'רד היה גדול וחזק יותר וניצחונו היה מובטח. קומננוס המשיך להתנגד מטירות פנטדקטילוס, אולם לאחר המצור על טירתו בקנטרס, הוא נכנע. ריצ'רד הפך לשליטה החדש של קפריסין. ב-12 במאי 1191, נישא ריצ'רד לברנגריה, והיא וג'ואן המשיכו ללוות אותו לעכו.
יחסיה של ג'ואן עם ריצ'רד היו קרובים מאוד, והיא הייתה האחות האהובה עליו. עם זאת, הדבר לא מנע ממנו לנצל אותה למטרות פוליטיות. הוא הציע אותה כאשה לאל-מלכ אל-עאדל, אחיו של צלאח א-דין, ולהפוך אותם לשליטים משותפים של ירושלים. הן צלאח א-דין והן אל-אדיל הביעו עניין בנישואים, אלא שהחתונה התבטלה בשל התנגדות צד אנשי הדת במשלחת של ריצ'רד. הם איימו עליו שאם יעז להשיא את אחותו למוסלמי ינודה בידי הכנסייה. גם בן בריתו של ריצ'רד פיליפ השני, מלך צרפת הביע עניין בה, אולם גם תוכנית זו בוטלה. ייתכן שהסיבה לביטול הנישואים עם מלך צרפת הייתה העובדה שאביו של פיליפ, לואי השביעי, היה נשוי בעבר לאלינור, אמה של ג'ואן.
רוזנת טולוז

באוקטובר 1196 נישאה ג'ואן לרמון השישי, רוזן טולוז והביאה כנדוניה את נחלות קֶרסי (אנ') ואֵז'נֵה (אנ') שהרחיבו את גבולותיו. ביולי 1197 ילדה את בנם הראשון רמון שעתיד לרשת את אביו, ובשנת 1198 ילדה בת בשם ג'ואן, שנישאה לברנאר השני דה לה טור, בן לשושלת לה טור מאוברן (אנ'). ישנה מחלוקת באשר ליחסים בין ג'ואן לבעלה. חלק מהמקורות (המחשיבים את רמון לכופר ועוינים אותו) טוענים שהם הסתכסכו, ושהיא ברחה לחצרו של אחיה ריצ'רד, אך נודע לה שהוא אינו בין החיים. מקורות אחרים לעומתם מוסרים שהיא הגנה על כבודו של בעלה בלהט, ואף הובילה בעצמה צבא נגד אבירים שלחמו בו.
ג'ואן, שהרתה בשלישית, חיפשה מפלט מהאבירים שמרדו ברוזן טולוז בעלה ופנתה לאימהּ, אלינור מאקוויטניה, וזו הפקידה אותה בהשגחת נזירות המנזר המלכותי פונאברו (Fontevraud) באנז'ו. ג'ואן מתה במהלך הלידה והיא בת שלושים ושלוש. בנה, שהוצא בניתוח קיסרי, שרד אך זמן קצר שבו הספיקו להטבילו ולקרוא לו בשם ריצ'רד. היא נקברה במנזר שבו מתה, ושם קבורים גם אביה הנרי השני, מלך אנגליה ואחיה ריצ'רד לב הארי וכן אימה אלינור. בנה, רמון השביעי, נקבר לצדה חמישים שנה לאחר מכן.
ייצוגיה בתרבות

הסופר מולי קוסטיין הייקראפט, כתב ספר בשם "אדוני אחי לב הארי" (My Lord Brother the Lionheart), בו הוא מגולל את סיפור חייה של ג'ואן למן מותו של בעלה הראשון. בסדרת הטלוויזיה "השטן של הכתר", העוסקת בשנות שלטונם של הנרי השני וריצ'רד הראשון, מגולמת ג'ואן בידי ג'ואנה סטבנס (כילדה) ובידי כריסטינה גרטרקס (כמבוגרת). ג'ואן נזכרת ברומנים "גזע השטן" (Devil's Brood) "לב הארי" (Lionheart) ו"הכופר של המלך" (A King's Ransom) מאת שרון קיי פיימן. ג'ואן היא גם הדמות הראשית ברומן מאת סוזן קובנטרי "בת המלכה" (The Queen's Daughter).
טלקומוניקציה

טלקומוניקציה היא צורת תקשורת שעושה שימוש באמצעים טכנולוגיים
אנטנת לוויין תקשורת בגרמניה
התפתחות של מכשירים ניידים
טלקומוניקציה (על פי האקדמיה ללשון העברית: בֶּזֶק, מצרפתית: Télécommunication) היא תקשורת או העברת מידע הנעשים באמצעים טכנולוגיים כמו כבלים, גלי רדיו, מערכות אופטיות או מערכות אלקטרוניות אחרות. הטלקומוניקציה נעשית בערוצים להעברת מידע (דוגמת אותות אלקטרוניים) גם באמצעות אמצעים פיזיים (דוגמת כבלי תקשורת) וגם באמצעות גלים אלקטרומגנטיים.
טרום הטלקומוניקציה, השתמשו בני האדם באמצעים שונים לתקשורת בין מרחקים מוגבלים כמו: משואות, איתותי עשן, סמפורים, דגלי איתות והליוגרפים, הכאות תוף ושריקות. פיתוח טכנולוגיות תקשורת אלקטרוניות ואלקטרומגנטית, החל מהמהפכה התעשייתית ולתוך התקופה המודרנית, אפשרו תקשורת בין מרחקים גדולים באמצעות מכשירים דוגמת הטלגרף, הטלפון והטלפרינטר וכן רשתות תקשורת, גלי רדיו ומיקרו, קו תקשורת, סיבים אופטיים ולווייני תקשורת. המהפכה בתקשורת האלחוטית החלה בעשור הראשון של המאה ה־20, עם ההתפתחות בתקשורת רדיו על ידי גוליילמו מרקוני. חלוצים בולטים נוספים בתחום התקשורת האלקטרונית והאלקטרומגנטית הם סמואל מורס וצ'ארלס ויטסטון (טלגרף), אלכסנדר גרהם בל (טלפון), אדווין ארמסטרונג ולי דה פורסט (רדיו), ג'ון לוגי ביירד ופילו פרנסוורת' (טלוויזיה).
אטימולוגיה

מקור המילה הוא הלחם של המילה היוונית: τηλε ("טֶלֶ") שפירושה "מרחוק", והמילה הלטינית: communicare (קומוניקארה) שפירושה תקשורת.
היסטוריה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
מושגי מפתח מרכזיים > יחידות הבסיס

מכיוון שטלקומוניקציה היא למעשה תהליך תקשורתי, בבסיסה היא מורכבת משלוש יחידות עיקריות:[דרוש מקור: מקור המאשש את המודל המוצג]
משדר: ממיר את המידע לאות ופולט אותו.
תווך: נושא דרכו את האות, (נקרא גם ערוץ פיזי).
מקלט: קולט את האות מהתווך וממיר אותו (בחזרה) למידע.
לדוגמה, בזמן תוכנית המשודרת ברדיו על ידי תחנת רדיו, דברי השדרנים או המוזיקה המנוגנת מומרים לאותות חשמליים, שינועו כגלי רדיו וייקלטו במקלט הרדיו של המאזינים, שם יומרו מחדש למידע צלילי. באופן דומה יפעלו תהליכי תקשורת נוספים המוגדרים כטלקומוניקציה. אולם, לעיתים מערכות התקשורת הן דו כיווניות, עם מתקן המשמש גם כמשדר וגם כמקלט, דוגמה לכך היא טלפונים סלולריים. רכיבי הקליטה והשידור פועלים באופן נפרד. ניתן להמחיש זאת בכך שמשדרי רדיו מכילים מגבר אשר עוצמתו נמדדת בוואט או קילו-ואט, אך מקלטי רדיו מתמודדים עם עוצמות רדיו במיקרו-ואט או ננו-ואט. לכן יש לתכנן בדייקנות מכשירי משדר-מקלט, ולבודד את מעגלי המתח הגבוה ממעגלי המתח הנמוך.
תקשורת באמצעות קווים נייחים נקראת גם תקשורת מנקודה לנקודה (נל"ן), מכיוון שהיא בין משדר אחד למקלט אחד.
תקשורת באמצעות רדיו נקראת תקשורת שידורים (Broadcast Communication), מכיוון שהיא בין משדר עוצמתי אחד למספר רב של מקלטים שהם בעלי הספק נמוך אך רגישים מספיק כדי לקלוט את השידור
תקשורת באמצעות מספר משדרים ומספר מקלטים אשר חולקים ערוץ פיזי אחד נקראת מערכת ריבוב. השימוש בערוץ אחד למספר רב של שידורים מביא בדרך כלל לחיסכון בעלויות. מערכות ריבוב משולבות ברשתות תקשורת. רכיב ריבוב לדוגמה אשר נמצא בשימוש חברות תקשורת הוא DSLAM המשמש לחיבור לקוחות הקצה לאינטרנט.
מושגי מפתח מרכזיים > דיגיטלי ואנלוגי

אותות תקשורת יכולים להיות אנלוגיים או דיגיטליים. ישנן מערכות תקשורת אנלוגיות ומערכות תקשורת דיגיטליות. באות אנלוגי, האות משודר ברציפות ביחס למידע שעובר דרכו. באות דיגיטלי המידע מקודד כסט של ערכים בדידים (לדוגמה אפסים ואחדות). במהלך השידור והקבלה של מידע אנלוגי, האות נחלש בעקבות רעש. בדרך כלל, הרעש במערכת תקשורת יכול לבוא לידי ביטוי בהוספה או הפחתה מהאות הרצוי באופן אקראי לחלוטין. צורת רעש כזאת נקראת רעש מוסיף, מתוך ההבנה כי הרעש יכול להיות חיובי או שלילי בכל נקודת זמן. קיימים גם רעשים אחרים אשר קשים יותר לתיאור או ניתוח. אלא אם הפרעת רעש התוסף עולה על סף מסוים, המידע המועבר באות דיגיטלי לא יפגע. התנגדותם של אותות דיגיטליים לרעש מהווה יתרון מפתח על פני אותות אנלוגיים.
מושגי מפתח מרכזיים > רשת תקשורת

רשת תקשורת היא אוסף של משדרים, מקלטים וערוצי תקשורת ששולחים הודעות אחד לשני. חלק מרשתות התקשורת הדיגיטליות מכילות נתב אשר מופעל על מנת לשדר את המידע למשתמש הנכון. רשתות תקשורת דיגיטליות מבוססות על מרכזייה שמקימה את הקישור בין 2 משתמשים או יותר. ב-2 סוגי הרשתות ייתכן ויעשה שימוש במשחזרים על מנת להגביר או ליצור מחדש את האות כאשר הוא משודר למרחק רב. המשחזר נועד לתת מענה לבעיית הניחות שיכולה לגרום לכך שלא יהיה ניתן להבחין באות אשר יש רעש רב.
מושגי מפתח מרכזיים > ערוץ תקשורת

למונח ערוץ שתי משמעויות: הראשונה מתייחסת לערוץ כאל אמצעי פיזי להעברת האות בין המשדר למקלט, דוגמאות לכך הן סיבים אופטיים להעברת תקשורת אופטית, כבלים קואקסיאליים להעברת תקשורת באמצעות מתח חשמלי. המשמעות השנייה נמצאת בביטוי ערוץ תקשורת שהוא תת-מחלקה של אמצעי שידור, כך שהוא יכול לשמש על מנת לשלוח מספר רב של זרמי מידע בו זמנית, לדוגמה: תחנת רדיו יכולה לשדר גלי רדיו לאוויר בתדר 94.5MHz, בעוד תחנה אחרת יכולה לשדר בתדר 96.1MHz. כל תחנה תשדר גלי רדיו ברוחב פס של כ-180 kHz. התדרים לעיל נקראים גל נושא. כל תחנה בדוגמה זו מופרדת מהתחנות הסמוכות לה על ידי 200 kHz, וההבדל בין 200 kHz ל-180 kHz הוא פער הנדסי לפגמים במערכת התקשורת. בדוגמה מעל, בוצעה חלוקה של ערוצי התקשורת על פי תדרים, ולכל ערוץ הוקצה רוחב פס נפרד שבו משודרים גלי הרדיו. המערכת המאפשרת את החלוקה נקראת ריבוב חלוקת תדר (FDM). דרך נוספת לחלוקה היא באמצעות הקצאת מסגרת זמן לכל שולח, כמו 20 מילישניות בכל שנייה, ולאפשר לכל שולח לשלוח את המידע שלו רק במסגרת חלון הזמן שהוגדר. שיטה זו נקראת ריבוב חלוקת זמן (TDM) והיא נמצאת בשימוש בסיבים אופטיים.
מושגי מפתח מרכזיים > אפנון

העיצוב של אות להעברת מידע נקרא אפנון. ניתן להשתמש באפנון כדי להציג הודעה דיגיטלית בצורת גל אנלוגי. מערכת בלוטות' לדוגמה משתמשת באפנון PSK על מנת להעביר מידע בין מכשירים שונים.
היבטים סוציולוגיים

טלקומוניקציה משחק תפקיד משמעותי ביחסים חברתיים. עם זאת, בתחילת דרכה של מערכת הטלפונים היא שווקה כמכשיר מעשי המאפשר לקיים שיחות עסקים או להזמין שירותים לבית. רק בשנות ה-20 המאוחרות ושנות ה-30, הנושא החברתי קיבל ביטוי בפרסומות לטלפונים. קידומי המכירות התחילו לפנות לרגשותיהם של הצרכנים, והדגישו את החשיבות של שיחות חברתיות והשמירה על קשר עם בני משפחה וחברים.
מאז החשיבות החברתית של טלקומוניקציה גדלה משמעותית. אתרי רשתות חברתיות צברו פופולריות גדולה. אתרים אלה מאפשרים למשתמשים לתקשר אחד עם השני וכן לפרסם תמונות, אירועים ופרופילים על מנת שאחרים יראו. הפרופיל יכול להכיל את גיל האדם, תחומי עניין, העדפות מיניות ומצב אישי.
טרם הופעת רשתות חבריות, לטכנולוגיות כמו SMS וטלפונים היו השפעות חברתיות משמעותיות. מחקר שנערך באנגליה בשנת 2000 הצביע על כך ש-81% מגילאי 15 עד 24 משתמשים ב-SMS למטרות שמירה על קשרים חברתיים ו-42% לפלרטט.
בסקר שנערך בישראל על ידי חברת בזק בשנת 2014 עולה כי 38% הכירו חברים חדשים באמצעות האינטרנט ו-32% הכירו את בן זוגם באמצעות האינטרנט, בהשוואה 6% בלבד לפני יותר מ-5 שנים.
השפעה תרבותית

מבחינה תרבותית, טלקומוניקציה הגדילה את הנגישות למוזיקה וסרטים. אנשים יכולים לצפות בסרטים בטלוויזיה בביתם מבלי ללכת לקולנוע או לחנות השכרת סרטים. בעזרת הרדיו והאינטרנט אנשים יכולים להאזין למוזיקה. על פי סקר בזק משנת 2014, כ-40% צפו בסרט באמצעות האינטרנט ו-40% נוספים באמצעות הטלוויזיה, רק 13% הלכו לקולנוע ו-7% בלבד צפו באמצעות DVD.‏
טלקומוניקציה גם שינתה את הדרך שבה אנשים צורכי את החדשות. בסקר שנערך בארצות הברית בשנת 2006, נתבקשו אנשים לענות על השאלה מאין הם צורכים חדשות; ואנשים רבים יותר בחרו בטלוויזיה וברדיו מאשר בעיתון. תוצאות הסקר מוצגות בטבלה (הסכום מסתכם ביותר מ-100% מכיוון שהיה ניתן לבחור יותר ממקור אחד):
| טלוויזיה מקומית | טלוויזיה ארצית | רדיו | עיתון מקומי | אינטרנט | עיתון ארצי |
| --- | --- | --- | --- | --- | --- |
| 59% | 47% | 44% | 38% | 23% | 12% |
השפעה על הכלכלה

בפרק זה אין מקורות ביבליוגרפיים כלל, לא ברור על מה מסתמך הכתוב בה וייתכן שמדובר במחקר מקורי. 
אנא שקלו לשפר את אמינות הפרק באמצעות הבאת מקורות לדברים ושילובם בגוף הפרק בצורת הערות שוליים.
לטלקומוניקציה השפעה משמעותית על התחומים החברתיים, תרבותיים וכלכליים של החברה המודרנית. ההכנסות של תעשיית הטלקומוניקציה הוערכו בשנת 2008 בכ-4.7 טריליון דולר, או קצת פחות מ-3% מהתוצר העולמי הגולמי.
השפעה על הכלכלה > ברמה מיקרו־כלכלית

ברמת המיקרו-כלכלה, החברות נעזרות בטלקומוניקציה על מנת לבנות תאגידים בינלאומיים. דוגמה מובהקת לכך היא ענקית הקמעונאות באינטרנט אמזון, אך גם הקמעונאי המסורתי כוול-מארט, נהנה תשתיות טלקומוניקציה טובות יותר בהשוואה למתחריו. בעלי בתים בערים ברחבי העולם, משתמשים בטלפון על מנת להזמין מגוון שירותים לבית ממשלוחי פיצה ועד מוצרי חשמל. אפילו קהילות עניות יחסית משתמשות בטלקומוניקציה. בכפרים מבודדים בבנגלדש, משתמשים בטלפונים סלולריים על מנת ליצור קשר עם סיטונאים על מנת לקבל מחיר טוב על הסחורה שלהם.
השפעה על הכלכלה > ברמה מקרו־כלכלית

ברמת המקרו-כלכלה, ישנם חוקרים מצביעים על קשר בין תשתיות טלקומוניקציה טובות לצמיחה כלכלית. אך לא כל החוקרים מסכימים בנושא.
בגלל התרומה הכלכלית שיש לטלקומוניקציה, יש דאגה גוברת לגבי גישה שוויונית לשירותי תקשורת בין מדינות שונות בעולם, הדבר ידוע כפער דיגיטלי. סקר שנערך ב-2003 על ידי איגוד הטלקומוניקציה הבינלאומי, גילה כי לשליש המדינות יש פחות ממנוי סלולר אחד לכל 20 אנשים, ולשליש מהמדינות יש פחות ממנוי טלפון קווי אחד לכל 20 אנשים. במונחי גישה לאינטרנט, לכמחצית מהמדינות יש אדם אחד עם גישה לאינטרנט לכל 20 אנשים. לפי הסקר עולה כי הדירוג הכי גבוה בגישה לטלקומוניקציה ניתן לשוודיה, דנמרק ואיסלנד, בעוד ניגריה, בורקינה פאסו ומאלי קיבלו את הדירוג הנמוך ביותר.
מכירות של מכשירי טלקומוניקציה במיליוני יחידות היו:
| ציוד / שנה | 1975 | 1980 | 1985 | 1990 | 1994 | 1996 | 1998 | 2000 | 2002 | 2004 | 2006 | 2008 |
| --- | --- | --- | --- | --- | --- | --- | --- | --- | --- | --- | --- | --- |
| מחשבים | 0 | 1 | 8 | 20 | 40 | 75 | 100 | 135 | 130 | 175 | 230 | 280 |
| סלולרים | לא זמין | לא זמין | לא זמין | לא זמין | לא זמין | לא זמין | 180 | 400 | 420 | 660 | 830 | 1000 |
רגולציה

מדינות רבות חוקקו חוקים התואמים את תקנות הטלקומוניקציה הבינלאומית שנוצרו על ידי איגוד הטלקומוניקציה הבינלאומי.
מנקודת מבט גלובלית, היו ויכוחים פוליטיים וחקיקה הנוגעת לניהול טלקומוניקציה ושידורים. תחילה של מלחמת העולם השנייה גרמה לשידורי תעמולה בינלאומיים. מדינות, ממשלות, מורדים, טרוריסטים ואנשי מיליציה עושים כולם בשימוש בטכניקות טלקומוניקציה ושידורים לצורך קידום תעמולה. תעמולה פטריוטית לתנועות פוליטיות החלה באמצע 1930. בשנת 1936 ה-BBC שידר תעמולה לעולם הערבי בתגובה לשידורי נגד דומים מאיטליה.
בנובמבר 2014 המליץ הנשיא ברק אובמה לרשות התקשורת הפדרלית לסווג שידורים על גבי האינטרנט כשירותי טלקומוניקציה במטרה לשמור על נייטרליות הרשת.
טכנולוגיה

בפרק זה אין מקורות ביבליוגרפיים כלל, לא ברור על מה מסתמך הכתוב בה וייתכן שמדובר במחקר מקורי. 
אנא שקלו לשפר את אמינות הפרק באמצעות הבאת מקורות לדברים ושילובם בגוף הפרק בצורת הערות שוליים.
טכנולוגיה > טלפון

ברשתות טלפוניה המתקשר מחובר ליעד על ידי מתגים במרכזייה. המגמה היא מעבר ממתגים אנלוגיים לדיגיטליים וכן פריסת סיבים אופטיים במקום כבלי הנחושת.
לטלפונים סלולריים יש השפעה משמעותית על רשתות הטלפוניה. מנויי הסלולר עולים במספרם על המנויים הנייחים בשווקים רבים. יותר ויותר סלולרים כאלה נמצאים על גבי מערכות שבן תוכן הקול מועבר באופן דיגיטלי כגון GSM או W-CDMA במקום מערכות אנלוגיות.
טכנולוגיה > רדיו וטלוויזיה

במערכות שידורים, מגדל שידור רב עצמה מעביר גל אלקטרומגנטי בתדר גבוה למקלטים. הגל בתדר הגבוה שנשלח על ידי המגדל הוא אות המכיל מידע חזותי או אודיו. אות השידור יכול להיות אנלוגי או דיגיטלי.
בשידורי טלוויזיה דיגיטליים, יש שלושה תקנים מתחרים אשר מאומצים ברחבי העולם. אלה הם תקני ATSC ,DVB ו-ISDB. עם זאת, חרף המעבר לדיגיטל, טלוויזיה אנלוגית משודרת ברוב העולם.
טכנולוגיה > אינטרנט

האינטרנט הוא רשת מחשבים עולמית אשר מתקשרים אחד עם השני באמצעות Internet Protocol.
על פי הערכות, בשנת 2000 כ-51% המידע שהועבר ברשתות טלקומוניקציה הועבר באמצעות האינטרנט, השאר (כ-42%) באמצעות טלפונים נייחים. בשנת 2007, 97% מהמידע עבר באמצעות האינטרנט ו-2% באמצעות טלפונים סלולריים.
טכנולוגיה > רשתות תקשורת מקומיות ורשתות מרחביות

רשתות תקשורת מקומיות (LAN) מאפשרות למחשבים לתקשר ביניהם מבלי להיות מחוברים לאינטרנט, לרוב מדובר ברשתות זולות יותר ובעלות יתרון של פרטיות ואבטחת מידע.
רשתות מרחביות (WAN) הן רשתות מחשבים פרטיות אשר מגיעים למרחק של אלפי קילומטרים. גם כן יש יתרון בהיבטי פרטיות ואבטחת מידע. משתמשים ברשתות אלה כוללים כוחות מזוינים וסוכנויות מודיעין אשר חייבות לשמור על המידע שלהם מאובטח וחסוי.
טכנולוגיה > יכולת ההולכה

היכולת האפקטיבית להחליף מידע ברחבי העולם באמצעות רשתות תקשורת דו-כיווניות גדלו מ-281 פטה-בייט של מידע בשנת 1986, ל-471 פטה-בייט ב-1993, ל-2.2 אקסה-בייט בשנת 2000 ול-65 אקסה-בייט בשנת 2007.
ראו גם

עידן המידע
ניו מדיה
Wavelength-Division Multiplexing
תקשורת קווית
לווין תקשורת
הערות שוליים

↑  International Telecommunication Union, ITU Radio Regulations, פרק 1.3, ‏2012 (באנגלית) (ארכיון)
1 2  החיים בעידן האינטרנט - דוח בזק למצב האינטרנט בישראל 2014
| --- | --- |
בקרת זהויות :  NLI: 987007565815105171  BNE: XX525038  BnF: cb119335984 (data)  GND: 4059360-5  HDS: 010474  LCCN: sh85133270  NARA: 10643335  NDL: 00561375  NKC: ph116420 
חלוקת תקני השידור בעולם לשידורים דיגיטליים